О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Oквирног споразума о зајму између Банке за развој Савета Европе и Републике Србије LD 2034 (2020) између Банке за развој Савета Европе и Републике Србије за пројектни зајам - Инфраструктура у култури, потписаног у Београду 13. јануара 2021. године и у Паризу 8. јануара 2021. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник Републике Србије”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2020. годину („Службени гласник РСˮ, бр. 84/19, 60/20-др. пропис, 62/20-др. закон, 65/20-др. закон и 135/20) и Законом о буџету Републике Србије за 2021. годину („Службени гласник РС”, број 149/20), у члану 3, одобрено је задуживање код Банке за развој Савета Европе за спровођење Пројекта модернизације инфраструктуре у култури, у износу до 20.000.000 евра, који се односи на пројектни зајам - Инфраструктура у култури (у даљем тексту: Пројекат).

Како би се обезбедила потребна средства, Република Србија је упутила Банци за развој Савета Европе (у даљем тексту: Банка) захтев за одобрење зајма за делимично финансирање Пројекта, у износу дo 20.000.000 евра, који је Административни савет Банке одобрио 24. јануара 2020. године.

Закључком Владе 05 Број: 48-10457/2020-1 од 17. децембра 2020. године, утврђена је Oснова за вођење преговора са Банком у вези са одобравањем зајма за Пројекат и усвојен Нацрт оквирног споразума о зајму LD 2034 (2020) између Банке за развој Савета Европе и Републике Србије за пројектни зајам – Инфраструктура у култури.

Главни циљеви Пројекта обухватају реновирање, обнављање и проширење установа културе, укључујући музеје, позоришта, културне центре и сличне установе, са фокусом на реновирању и унапређењу стања постојећих зграда, али и на побољшању могућности приступа зградама и на њиховој енергетској ефикасности.

Установе културе, које ће бити укључене у Пројекат, углавном се налазе у историјским и заштићеним зградама, тако да ће се сачувати њихова архитектонска и историјска вредност. Обнављањем функционалности и повећањем капацитета установа културе и обезбеђивањем задовољавајућих техничких и безбедносних услова за културне догађаје, Пројекат ће допринети развоју културних иницијатива, привредној активности, запошљавању и туризму (домаћем, регионалном и иностраном).

У Србији има око 100 музеја и већина њих се налази у зградама које су категорисане као културно наслеђе и под заштитом су државе. Стање многих зграда је лоше због лимитираног улагања, протека времена, као и економских и друштвених промена у последњих педесет година. Пројекат ће укључити зграде културе као што су Народно позориште у Београду и Музеј Југославије.

Листа пројеката наведена у захтеву за одобрење зајма за финансирање Пројекта је како следи:

- Народно позориште у Београду (радови на обнови и одржавању ентеријера, oбнова источне фасаде која гледа на Француску улицу, cцена извођачких уметности);

- Музеј Југославије у Београду;

- Народно позориште у Нишу – Обнова зграде и изградња „Мале Сцене”;

- Уметнички павиљон „Цвијета Зузорићˮ;

- Дигитализација 11 центара културе у целој Србији;

- Обнова и претварање старе железничке станице у музеј;

- Ранија ложионица старе железничке станице у Београду – Обнова „Ложионицеˮ;

- Галерија уметности на Косанчићевом венцу у Београду – изградња;

- Вишефункционални културни центар у Пироту.

Међутим, листа је оквирна из разлога што за пројекте овакве природе, дата процена прелиминарних трошкова може да буде премашена због неочекиваних радова који су условљени старошћу зграда и врстом радова (нпр. уметнички радови) који могу да буду скупи, а и њихово извођење може да траје дуже од првобитне процене.

Директни корисници Пројекта су становници Београда, више од 2.000.000 људи који посећују објекте културе и преко 1.000 запослених. На пример, само Народно позориште, Музеј Николе Тесле и Музеј Југославије имају годишње близу 500.000 посетилаца.

Укупни процењени трошкови Пројекта износе 30.000.000 евра, од којих зајам Бaнке износи 20.000.000 евра, а преосталих 10.000.000 биће обезбеђено из буџета Републике Србије, других зајмова и донација. Обезбеђена су и бесповратна средства у висини од 400.000 евра за финансирање техничке помоћи којим ће се финансирати претходна студија оправданости за потпројекте:

1. Народно позориште у Београду: пренамена садашње радионице за прављење декора у позоришну сцену;

2. Обнова и пренамена старе железничке станице у музеј;

3. Бивша Ложионица старе железничке станице у Београду: обнова зграде и пренамена у мултифункционални културни центар.

Зајмопримац је Република Србија, која поступа преко Министарства финансија, док ће Министарство културе и информисања (МKИ) бити одговорно за укупно спровођење, управљање, координацију и надзор над Пројектом. МKИ делује као Тело за спровођење пројеката, а Канцеларија за управљање јавним улагањима је Јединица за спровођење пројекта.

Наведеним оквирним споразумом о зајму предвиђено је да Банка стави на располагање Републици Србији кредитна средства под следећим условима:

- зајмодавац: Банка за развој Савета Европе;

- зајмопримац: Република Србија;

- тело за спровођење Пројекта: Министарство културе и информисања;

- јединица за спровођење Пројекта: Канцеларија за управљање јавним улагањима:

- износ задужења: 20.000.000 евра;

- предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;

- приликом повлачења транше, зајмопримац има могућност избора између годишње, полугодишње и тромесечне отплате кредита;

- за сваку појединачну повучену траншу, зајмопримац има могућност избора периода отплате до 20 година са укљученим периодом почека до пет година;

- период алокације кредитних средстава сваке транше је 12 месеци од датума исплате транше;

- износ прве транше неће прекорачити 25% износа зајма;

- приступна накнада и накнада на неповучена средства зајма се не плаћају;

- крајњи датум расположивости кредитних средстава је 31. децембар 2024. године, јер је предвиђено да се Пројекат реализује у периоду од 30. септембра 2020. године до 30. децембра 2024. године;

- зајам се реализује у најмање две транше.

Фиксна каматна стопа означава годишњу каматну стопу, одређену од стране Банке у складу са критеријумима које периодично дефинишу управна тела Банке, за зајмове изражене у еврима, која ће бити одређена приликом повлачења сваке нове транше и важиће током целокупног периода отплате те транше. Варијабилна каматна стопа је једнака тромесечном или шестомесечном EURIBOR-у као референтној стопи, увећаној за одређени процентни распон који Банка одређује при повлаћењу транше.

Предложени Пројекат је у складу са политиком Банке о заштити животне средине и мерама социјалне заштите, као и са важећим домаћим и европским стандардима јер је реч о управљању друштвеним и ризицима заштите животне средине.

Потенцијални друштвени утицај планираних улагања је висок јер доприноси не само побољшању стања установа културе са циљем да постану функционалније и оперативније, чиме би се повећао број посетилаца, а тиме и приход који ове установе, већ и развоју културног туризма у Србији.

Поред већ наведеног, кроз побољшање енергетске ефикасности зграда и примену одрживих пракси грађења, Пројекат ће омогућити установама/корисницама да излажу своје колекције и да се квалификују за међународне изложбе које захтевају стриктну контролу температуре, влажности и обезбеђења.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Oквирног споразума о зајму LD 2034 (2020) између Банке за развој Савета Европе и Републике Србије за пројектни зајам – Инфраструктура у култури, потписаног у Београду 13. јануара 2021. године и у Паризу 8. јануара 2021. године, у оригиналу на енглеском језику.

Одредба члана 2. Предлога закона садржи текст Oквирног споразума о зајму LD 2034 (2020) између Банке за развој Савета Европе и Републике Србије за пројектни зајам - Инфраструктура у култури, у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.